ถ้าเมืองโดนปิด ธุรกิจไหนจะได้ประโยชน์บ้าง?
การระบาดของ COVID-19 ทำให้ทางการจีนต้องประกาศปิดอู่ฮั่นทั้งเมือง ไม่ให้มีการเข้าออกเมือง หรือแม้แต่ในเมือง ประชาชนส่วนใหญ่ก็หลีกเลี่ยงการออกจากบ้าน และล่าสุดทางการญี่ปุ่นก็ได้ประกาศปิดโรงเรียนตั้งแต่ 2 มีนาคม เป็นต้นไป
27 ก.พ. 2563

ถ้าเมืองโดนปิด ธุรกิจไหนจะได้ประโยชน์บ้าง? /โดย ลงทุนแมน
การระบาดของ COVID-19 ทำให้ทางการจีนต้องประกาศปิดอู่ฮั่นทั้งเมือง
ไม่ให้มีการเข้าออกเมือง หรือแม้แต่ในเมือง ประชาชนส่วนใหญ่ก็หลีกเลี่ยงการออกจากบ้าน
และล่าสุดทางการญี่ปุ่นก็ได้ประกาศปิดโรงเรียนตั้งแต่ 2 มีนาคม เป็นต้นไป
พอเรื่องเป็นแบบนี้ จึงมีการคาดการณ์ว่าจะเกิดความเสียหายทางเศรษฐกิจมหาศาล
อย่างไรก็ตาม เราน่าจะคุ้นเคยกับประโยคที่ว่า เหรียญมีสองด้าน 
ดังนั้นเมื่อมีคนเสียประโยชน์ ก็ย่อมมีคนได้ประโยชน์
“ในทุกวิกฤต มักมีโอกาสอยู่ในนั้นเสมอ”
แล้วใครจะเป็นผู้ได้รับโอกาสในวิกฤตครั้งนี้? ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
สมมติว่า ถ้าเมืองๆ หนึ่งถูกปิดไม่ให้มีการเดินทางเข้าออก 
ประชาชนส่วนใหญ่หลีกเลี่ยงการออกจากบ้าน
ธุรกิจที่ได้รับผลกระทบในแง่ลบก่อนเป็นอันดับแรกๆ ก็คือ ธุรกิจที่มีหน้าร้าน
ไม่ว่าจะเป็นร้านอาหาร ร้านกาแฟ หรือห้างสรรพสินค้า
อย่างในกรณีการระบาดของ COVID-19 ในประเทศจีน
ร้านกาแฟ Starbucks ก็มีการประกาศปิดร้านบางสาขา รวมถึงปรับช่วงเวลาการดำเนินงาน
เมื่อการระบาดรุนแรงขึ้น การเดินทางออกจากบ้านแต่ละครั้ง
จึงหมายถึงการเพิ่มความเสี่ยงในการติดเชื้อ
ซึ่งแม้แต่การใช้ชีวิตประจำวัน คนส่วนใหญ่ยังหลีกเลี่ยงที่จะออกนอกบ้าน
ดังนั้นการไปเข้าร่วมงานคอนเสิร์ต หรือสถานบันเทิงก็ยิ่งยาก
เพราะเป็นสถานที่ที่แออัด และต้องเบียดเสียดกับคนจำนวนมาก
นอกจากนั้น การที่คนไม่ออกไปไหน ธุรกิจขนส่งสาธารณะก็ย่อมได้รับผลกระทบ
ทั้งรถประจำทาง และรถไฟฟ้า
ซึ่งธุรกิจต่อมาที่จะโดนกระทบ ก็คือ ธุรกิจสถานบริการน้ำมัน
เพราะเมื่อไม่มีการใช้รถ ก็จะมีคนมาเติมน้ำมันน้อยลง
อ่านมาถึงตรงนี้ คงเห็นแต่ธุรกิจที่เสียผลประโยชน์เต็มไปหมด
แล้วสรุปธุรกิจอะไรที่จะได้ประโยชน์จากการปิดเมือง?
เรื่องนี้ต้องลองคิดดูว่า ถ้าเราต้องอยู่แต่ในบ้าน เราจะทำอะไรได้บ้าง?
เราก็คงดูภาพยนตร์หรือซีรีส์ผ่านสตรีมมิงออนไลน์ 
เราสามารถทำงานจากที่บ้านผ่านระบบคลาวด์ 
เราอัปเดตข่าวสารและเชื่อมต่อกับโลกภายนอก (ห้อง) ผ่านโซเชียลมีเดีย
ดังนั้น ธุรกิจเหล่านี้จึงน่าจะได้รับผลประโยชน์จากการต้องอยู่แต่ในบ้านไม่ไปไหน
ต่อมาคือ เรื่องอาหารการกิน..
ถ้าเราต้องติดอยู่แต่ในบ้าน ร้านอาหารก็ปิดหมด
ก็คงต้องใช้บริการส่งอาหารถึงที่จากร้านอาหารที่ยังเปิดอยู่
แต่ถ้ามีความต้องการมาก ก็เชื่อได้ว่าบริการส่งถึงที่เหล่านั้นจะมีไม่เพียงพอต่อทุกคน
ดังนั้น อาหารที่เหมาะกับช่วงเวลาอย่างนี้ ก็จึงน่าจะเป็น อาหารแห้ง 
เช่น อาหารกระป๋อง บะหมี่กึ่งสำเร็จรูป
นอกจากนั้น ในสถานการณ์ที่เสี่ยงต่อการติดเชื้อไวรัสได้ตลอดเวลา
ธุรกิจที่จะสามารถเข้ามาแก้ไขความกังวลนี้ก็คือ ประกันสุขภาพ
โดยเฉพาะถ้าสามารถครอบคลุมโรคที่กำลังระบาดอยู่ในขณะนั้นได้
ก็ย่อมส่งผลให้มีผู้สนใจซื้อเบี้ยประกันเพิ่มขึ้น
ปิดท้ายด้วย อีกหนึ่งธุรกิจที่เราอาจจะคาดไม่ถึง นั่นก็คือ ธุรกิจประกันภัยรถยนต์
แล้วประกันรถยนต์จะได้อะไรจากการปิดเมือง?
อย่างที่ได้กล่าวไปแล้ว เมื่อคนไม่ออกนอกบ้าน สิ่งที่จะเกิดขึ้นตามมาก็คือ ไม่มีการสัญจรเดินทาง พอเป็นแบบนี้ รถตามท้องถนนก็ย่อมจะไม่มีรถยนต์วิ่ง
เมื่อไม่มีรถยนต์วิ่ง จึงไม่เกิดอุบัติเหตุ 
คนที่ทำประกันภัยรถยนต์ก็ไม่ต้องเคลมประกัน บริษัทประกันจึงไม่ต้องจ่ายสินไหมทดแทน
อย่างไรก็ตาม ก็ต้องดูด้วยว่าการปิดเมือง จะกินระยะเวลาไปนานแค่ไหน
เพราะถ้านานเกินปี คนก็อาจตัดสินใจไม่ซื้อประกันรถยนต์ต่อ
ดังนั้น หลังจากจบไตรมาสแรกของปี เราคงจะเริ่มเห็นผลของการปิดเมืองที่กระทบแต่ละบริษัทผ่านการประกาศผลการดำเนินงาน
บางบริษัทอาจจะรายได้ตก
บางบริษัทอาจจะยอดขายเติบโต
แล้วถ้าเราเป็นนักลงทุน เราควรจะทำอย่างไรกับบริษัทเหล่านี้ 
จะซื้อหุ้นบริษัทที่ได้ประโยชน์ หรือขายหุ้นบริษัทที่เสียประโยชน์
ไม่ว่าเราจะเลือกข้อไหน สิ่งที่สำคัญไม่แพ้กันกับตัวเลขผลประกอบการที่เพิ่มขึ้นหรือลดลง
ก็คือ การมองให้ออกว่าการเปลี่ยนแปลงเหล่านี้ 
จะเกิดขึ้นชั่วคราว หรือคงอยู่ตลอดไป.. 
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -